
16 Απριλίου, 2025

**ΔΕΛΤΙΟ ΤΥΠΟΥ**

**ΕΡΕΥΝΑ ΕΠΙΜΟΡΦΩΣΗΣ ΕΝΗΛΙΚΩΝ, 2022**

Με βάση τα αποτελέσματα που προκύπτουν από την «Έρευνα Επιμόρφωσης Ενηλίκων, 2022», η συμμετοχή του πληθυσμού ηλικίας 18-69 χρονών σε δραστηριότητες μάθησης Κανονικής ή Μη-Κανονικής Εκπαίδευσης, ανέρχεται στο 46,9%. Το ποσοστό συμμετοχής των αντρών ανέρχεται στο 53,9% και των γυναικών στο 40,3%. Τα αντίστοιχα ποσοστά για τις χώρες της ΕΕ είναι 47,5% για το σύνολο του πληθυσμού, 47,0% για τους άντρες και 48,0% για τις γυναίκες.

Συγκρίνοντας τη συμμετοχή του πληθυσμού σε δραστηριότητες μάθησης Κανονικής ή Μη-Κανονικής Εκπαίδευσης ανάμεσα στις 27 χώρες της ΕΕ, η Κύπρος βρίσκεται στην 15η θέση.



Με τον όρο **Κανονική Εκπαίδευση**, αναφερόμαστε στις δραστηριότητες μάθησης οι οποίες είναι μέρος του κανονικού εκπαιδευτικού συστήματος μιας χώρας. Αυτό συμπεριλαμβάνει όλα τα εκπαιδευτικά ιδρύματα της δημοτικής, μέσης και τριτοβάθμιας εκπαίδευσης. Με τον όρο **Μη-Κανονική Εκπαίδευση** αναφερόμαστε στις δραστηριότητες μάθησης οι οποίες πραγματοποιούνται εκτός του κανονικού εκπαιδευτικού συστήματος αλλά είναι οργανωμένες και βασίζονται σε διδασκαλία. Σε αυτές τις δραστηριότητες συμπεριλαμβάνονται τα σεμινάρια, τα συνέδρια, η σειρά μαθημάτων, τα επιμορφωτικά μαθήματα κ.α.

**Κανονική Εκπαίδευση**

Η συμμετοχή του πληθυσμού ηλικίας 18-69 χρονών σε δραστηριότητες μάθησης Κανονικής Εκπαίδευσης ανέρχεται στο 12,0%. Το ποσοστό συμμετοχής των αντρών ανέρχεται στο 11,8% και των γυναικών στο 12,2%. Τα αντίστοιχα ποσοστά για τις χώρες της ΕΕ είναι 12,2% για το σύνολο του πληθυσμού, 11,5% για τους άντρες και 13,0% για τις γυναίκες.

Τη μεγαλύτερη συμμετοχή στην Κανονική Εκπαίδευση, όπως είναι αναμενόμενο, έχουν τα άτομα ηλικίας 18-24 χρονών με ποσοστό 61,6% (EE - 64,3%) και τα άτομα που έχουν ολοκληρώσει την ανώτερη μέση/μεταλυκειακή εκπαίδευση.

**Μη-Κανονική Εκπαίδευση**

Η συμμετοχή του πληθυσμού ηλικίας 18-69 χρονών σε δραστηριότητες μάθησης Μη-Κανονικής Εκπαίδευσης ανέρχεται στο 39,2%. Το ποσοστό συμμετοχής των αντρών ανέρχεται στο 46,1% και είναι κατά πολύ ψηλότερο από το αντίστοιχο των γυναικών που είναι στο 32,8%. Τα αντίστοιχα ποσοστά για τις χώρες της ΕΕ είναι 41,8% για το σύνολο του πληθυσμού, 41,6% για τους άντρες και 42,0% για τις γυναίκες.

Επιπρόσθετα, στη Μη-Κανονική Εκπαίδευση, τη μεγαλύτερη συμμετοχή έχουν τα άτομα ηλικίας 25-54 χρονών, οι εργαζόμενοι και τα άτομα που έχουν ολοκληρώσει την τριτοβάθμια εκπαίδευση. Παρόμοιες τάσεις παρατηρούνται και στις υπόλοιπες χώρες της ΕΕ.

Γενικά, τα ποσοστά συμμετοχής στη **Μη-Κανονική Εκπαίδευση** είναι ψηλότερα από αυτά στην **Κανονική Εκπαίδευση** (39,2% και 12,0% αντίστοιχα).

|  |  |  |  |  |  |
| --- | --- | --- | --- | --- | --- |
| **Πίνακας** |  |  |  |  |  |
| **Συμμετοχή σε Δραστηριότητες Μάθησης Ατόμων 18-69 ετών το 2022** | | | **Κανονική ή Μη-Κανονική Εκπαίδευση (%)** | **Κανονική Εκπαίδευση (%)** | **Μη-Κανονική Εκπαίδευση (%)** |
| Σύνολο | | Κύπρος | 46,9 | 12,0 | 39,2 |
| EΕ-27 | 47,5 | 12,2 | 41,8 |
| Φύλο | Άντρες | Κύπρος | 53,9 | 11,8 | 46,1 |
|  | EΕ-27 | 47,0 | 11,5 | 41,6 |
|  | Γυναίκες | Κύπρος | 40,3 | 12,2 | 32,8 |
|  | EΕ-27 | 48,0 | 13,0 | 42,0 |
| Ηλικία | 18-24 | Κύπρος | 76,6 | 61,6 | 34,6 |
|  | EΕ-27 | 79,8 | 64,3 | 47,6 |
|  | 25-34 | Κύπρος | 56,0 | 10,6 | 49,5 |
|  | EΕ-27 | 56,5 | 16,0 | 49,7 |
|  | 35-54 | Κύπρος | 47,1 | 2,6 | 46,3 |
|  | EΕ-27 | 48,0 | 4,6 | 46,2 |
|  | 55-69 | Κύπρος | 20,4 | u | 20,2 |
|  | EΕ-27 | 29,4 | 1,2 | 28,8 |
| Κατάσταση Απασχόλησης | Εργαζόμενοι | Κύπρος | 50,7 | 5,3 | 48,2 |
| EΕ-27 | 54,4 | 7,0 | 51,8 |
| Άνεργοι | Κύπρος | 35,0 | 6,2 | 30,4 |
| EΕ-27 | 31,6 | 8,9 | 26,3 |
| Αδρανείς | Κύπρος | 39,0 | 32,5 | 16,0 |
| EΕ-27 | 36,5 | 24,8 | 23,9 |
| Επίπεδο Εκπαίδευσης | Κατώτερο  του Λυκείου | Κύπρος | 16,9 | 3,1 | 15,2 |
| EΕ-27 | 28,3 | 9,0 | 23,6 |
| Ανώτ. Μέση /  Μεταλυκειακή | Κύπρος | 46,4 | 18,2 | 33,8 |
| EΕ-27 | 44,7 | 13,7 | 37,9 |
| Τριτοβάθμια | Κύπρος | 57,0 | 9,1 | 52,1 |
| EΕ-27 | 64,8 | 12,2 | 60,0 |
| u: Στοιχεία με μειωμένη αξιοπιστία | | | | | |

**ΜΕΘΟΔΟΛΟΓΙΚΕΣ ΠΛΗΡΟΦΟΡΙΕΣ**

**Σκοπός και Κάλυψη της Έρευνας Επιμόρφωσης Ενηλίκων**

Η Έρευνα Επιμόρφωσης Ενηλίκων (ΕΕΕ) διεξάγεται ανά πενταετία από το 2006 μέχρι και το 2016 και ανά εξαετία από το 2022 και μετά, σε όλες τις χώρες μέλη της Ευρωπαϊκής Ένωσης με βάση τον Εκτελεστικό Κανονισμό (ΕΕ) 2021/861 της επιτροπής, σύμφωνα με τον κανονισμό (ΕΕ) αριθ. 2019/1700 του Ευρωπαϊκού Κοινοβουλίου και του Συμβουλίου. Επικεντρώνεται στη συμμετοχή σε κάθε δραστηριότητα εκπαίδευσης, η οποία πραγματοποιείται με πρόθεση τη μάθηση, είτε αυτή αφορά Κανονική Εκπαίδευση, είτε Μη-Κανονική Εκπαίδευση, είτε Άτυπη Μάθηση και την ανάλυση των στοιχείων αυτών ως προς κάποια δημογραφικά και άλλα χαρακτηριστικά του πληθυσμού.

Επιπρόσθετα, η ΕΕΕ συλλέγει στοιχεία για τους λόγους που δεν επέτρεψαν στους ερωτώμενους να συμμετέχουν όσο θα ήθελαν σε δραστηριότητες εκπαίδευσης καθώς επίσης και τις γνώσεις άλλων γλωσσών πέραν της μητρικής.

Η ΕΕΕ κάλυψε αντιπροσωπευτικό δείγμα 4.500 νοικοκυριών σε όλες τις ελεγχόμενες από το Κράτος περιοχές της Κύπρου, τόσο στις αστικές όσο και στις αγροτικές περιοχές.

**Περίοδος Αναφοράς**

Η περίοδος συλλογής των στοιχείων ήταν από τον Νοέμβριο του 2022 μέχρι και τον Μάρτιο του 2023.

Η περίοδος αναφοράς της έρευνας ήταν οι τελευταίοι 12 μήνες από τη μέρα της συνέντευξης.

**Συλλογή Στοιχείων**

Η συλλογή των στοιχείων έγινε με προσωπικές και τηλεφωνικές συνεντεύξεις στα νοικοκυριά με τη χρήση

ηλεκτρονικών ερωτηματολογίων.

**Ορισμοί**

**Εκπαίδευση Ενηλίκων**

Η Εκπαίδευση Ενηλίκων περιλαμβάνει όλες τις μορφές μαθησιακών δραστηριοτήτων καθ’ όλη τη διάρκεια της ζωής του ενήλικου πληθυσμού (18 ετών και άνω), που αποσκοπούν στην απόκτηση ή την ανάπτυξη γνώσεων, δεξιοτήτων και ικανοτήτων, οι οποίες συμβάλλουν στη διαμόρφωση μιας ολοκληρωμένης προσωπικότητας, στην επαγγελματική ένταξη και εξέλιξη του ατόμου, στην κοινωνική συνοχή, στην ανάπτυξη της ικανότητας ενεργού συμμετοχής στα κοινά και στην κοινωνική, οικονομική και πολιτιστική ανάπτυξη. Η πρόθεση ή ο σκοπός για μάθηση είναι αυτό που διακρίνει αυτές τις δραστηριότητες από τις μη-μαθησιακές δραστηριότητες, όπως οι πολιτιστικές ή αθλητικές δραστηριότητες.

**Δραστηριότητα Μάθησης**

Δραστηριότητα μάθησης ορίζεται ως οποιαδήποτε οργανωμένη δραστηριότητα ενός ατόμου με σκοπό τη βελτίωση της γνώσης, των δεξιοτήτων και των ικανοτήτων του. Τα δύο βασικά κριτήρια για να διακρίνουμε μια δραστηριότητα σε μαθησιακή ή μη μαθησιακή είναι:

* η δραστηριότητα πρέπει να είναι σκόπιμη.
* η δραστηριότητα πρέπει να είναι κατά κάποιο τρόπο οργανωμένη είτε από άλλο άτομο ή οργανωμένο φορέα, είτε από τον ίδιο τον μαθητευόμενο.

**Κανονική Εκπαίδευση**

Αναφέρεται στις δραστηριότητες μάθησης οι οποίες είναι μέρος του κανονικού εκπαιδευτικού συστήματος. Αυτό συμπεριλαμβάνει όλα τα εκπαιδευτικά ιδρύματα, δημόσια και ιδιωτικά (σχολεία, κολέγια, πανεπιστήμια) τα οποία προσφέρουν οργανωμένη, καθορισμένη και συστηματική εκπαίδευση και καταλήγει σε απονομή απολυτηρίου ή πτυχίου ή πιστοποιητικού αναγνωρισμένου επιπέδου από το Υπουργείο Παιδείας Αθλητισμού και Νεολαίας.

**Μη-Κανονική Εκπαίδευση**

Αναφέρεται στις δραστηριότητες μάθησης οι οποίες πραγματοποιούνται εκτός του κανονικού εκπαιδευτικού συστήματος αλλά είναι οργανωμένες και βασίζονται σε διδασκαλία. Μπορεί να είναι μικρής ή μεγαλύτερης διάρκειας και συνήθως κάποιος επιβάλλεται να δηλώσει συμμετοχή για να τις παρακολουθήσει. Σε αυτές τις δραστηριότητες συμπεριλαμβάνονται τα σεμινάρια, τα συνέδρια, η σειρά μαθημάτων, τα επιμορφωτικά μαθήματα, τα φροντιστήρια ή τα ιδιαίτερα μαθήματα όπως επίσης και το «σύστημα μαθητείας ή η νέα σύγχρονη μαθητεία» και τα «απογευματινά και βραδινά τμήματα των Τεχνικών Σχολών».

**Κατάσταση Απασχόλησης**

Η Κατάσταση Απασχόλησης καθορίζεται από τις πιο κάτω κατηγορίες:

* **Εργαζόμενος**: Είναι το άτομο το οποίο εργάζεται με μερική ή πλήρη απασχόληση ως μισθωτός ή αυτοεργοδοτούμενος. Στην κατηγορία αυτή περιλαμβάνονται τα άτομα που εργάζονται αμισθί σε οικογενειακή επιχείρηση καθώς και οι μαθητευόμενοι και οι εκπαιδευόμενοι με αμοιβή.
* **Άνεργος**: Είναι το άτομο το οποίο δεν εργαζόταν κατά τη διάρκεια της συνέντευξης και ψάχνει ενεργά για να βρει εργασία.
* **Αδρανής**: Είναι το άτομο το οποίο δεν είναι ούτε εργαζόμενο αλλά ούτε και άνεργο. Στην κατηγορία αυτή περιλαμβάνονται οι μαθητές, οι φοιτητές, οι μαθητευόμενοι χωρίς αμοιβή, τα άτομα που είναι σε κανονική ή πρόωρη σύνταξη, τα άτομα που είναι χρόνια άρρωστα ή ανάπηρα ή ανίκανα να εργαστούν, οι στρατιώτες που υπηρετούν τη θητεία τους στην Εθνική Φρουρά, οι οικοκυρές καθώς και άλλα μη οικονομικά ενεργά άτομα.

**Επίπεδο Μόρφωσης**

Το επίπεδο μόρφωσης που ολοκληρώθηκε από κάποιο άτομο χωρίζεται στις εξής 3 κατηγορίες:

* **Μέχρι και το Γυμνάσιο**: Περιλαμβάνει τα άτομα που δε φοίτησαν ποτέ σε σχολείο, τα άτομα που πήγαν Δημοτικό αλλά δεν το ολοκλήρωσαν, τα άτομα που ολοκλήρωσαν το Δημοτικό, τα άτομα που πήγαν Γυμνάσιο αλλά δεν το ολοκλήρωσαν και τα άτομα που ολοκλήρωσαν το Γυμνάσιο.
* **Ανώτερη Μέση/Μεταλυκειακή**: Περιλαμβάνει τα άτομα που ολοκλήρωσαν Λύκειο, Τεχνική ή Επαγγελματική Σχολή, Εσπερινό Λύκειο ή Εσπερινή Τεχνική Σχολή καθώς και τα άτομα που ολοκλήρωσαν Μεταλυκειακή Μη-Τριτοβάθμια Εκπαίδευση διάρκειας συνήθως μικρότερης των 2 χρόνων.
* **Τριτοβάθμια**: Περιλαμβάνει τα άτομα που ολοκλήρωσαν Τριτοβάθμια Εκπαίδευση μικρής διάρκειας (2-3 χρόνια), τα άτομα που ολοκλήρωσαν Πτυχίο (3-4 χρόνια) ή Πτυχίο Μεγάλης Διάρκειας (5+ χρόνια), τα άτομα που ολοκλήρωσαν Μεταπτυχιακό και τα άτομα που ολοκλήρωσαν Διδακτορικό.

***Για περισσότερες πληροφορίες:***

Πύλη Στατιστικής Υπηρεσίας, υπόθεμα [Εκπαίδευση](https://www.cystat.gov.cy/el/SubthemeStatistics?id=33)

[Μεθοδολογικές Πληροφορίες](https://www.cystat.gov.cy/el/MethodologicalDetails?m=2333)

[Εκδόσεις](https://www.cystat.gov.cy/el/PublicationList?s=33)

*Επικοινωνία*

Λουκία Νικολάου: Τηλ.: +35722602147, Ηλ. Ταχ.: [lnicolaou@cystat.mof.gov.cy](mailto:lnicolaou@cystat.mof.gov.cy)